《漫酬贾沔州》
唐代·元结

往年壮心在，尝欲济时难。奉诏举州兵，令得诛暴叛。

上将屡颠覆，偏师尝救乱。未曾弛戈甲，终日领簿案。

出入四五年，忧劳忘昏旦。无谋静凶丑，自觉愚且懦。

岂欲皂枥中，争食麧与藖。去年辞职事，所惧贻忧患。

天子许安亲，官又得闲散。自家樊水上，性情尤荒慢。

云山与水木，似不憎吾漫。以兹忘时世，日益无畏惮。

漫醉人不嗔，漫眠人不唤。漫游无远近，漫乐无早晏。

漫中漫亦忘，名利谁能算。闻君劝我意，为君一长叹。

人谁年八十，我已过其半。家中孤弱子，长子未及冠。

且为儿童主，种药老谿涧。

作者简介：元结（719～772年），中国唐代文学家。字次山，号漫叟 、聱叟 。河南鲁山人。天宝六载(747)应举落第后，归隐商余山。天宝十二载进士及第。安禄山反，曾率族人避难猗玗洞 （今湖北大冶境内），因号猗玗子。乾元二年(759)，任山南东道节度使史翙幕参谋，招募义兵，抗击史思明叛军，保全十五城。代宗时，任道州刺史，调容州，加封容州都督充本管经略守捉使，政绩颇丰。大历七年(772)入朝，同年卒于长安。